tttarun/llama2_hindi huggingface dataset:
भारत और पाकिस्तान के बीच लंबे समय बाद क्रिकेट मैच खेला जाना है, जो कि कूटनीतिक दृष्टि से दोनों देशों के मध्य संबंध सुधारने के लिये अत्यंत महत्त्वपूर्ण है। आपको हाल में भारतीय क्रिकेट टीम में चुना गया है। मैच से एक दिन पहले आप अपने टीम के सदस्यों के बीच मैच फिक्सिंग को लेकर चर्चा सुनते हैं। कुछ समय बाद आपकी टीम का कप्तान आपको 1 करोड़ का ऑफर देता है तथा ऑफर स्वीकार न करने पर आपको टीम से बाहर निकालने की धमकी देता है। आप लंबे समय की मेहनत के बाद योग्यता के आधार पर टीम में चुने गए हैं और आप इस मौके को किसी भी हाल में खोना नहीं चाहते। साथ ही, आपके परिवार की आर्थिक स्थिति अत्यंत कमज़ोर है। प्रथमत: आप चुप रहने का फैसला करते हैं किंतु आपका अंत:करण इसको स्वीकार करने के लिये तैयार नहीं है।
(a) आपके पास कौन-कौन से विकल्प हैं?
(b) विभिन्न विकल्पों के गुण-अवगुण बताते हुए उच्चतम विकल्प बताएँ।
उत्तर :
(a) केस स्टडी में दी गई परिस्थितियों के अनुसार मेरे पास निम्न विकल्प होंगे:
कप्तान द्वारा दिये गए ऑफर को स्वीकार कर लूंगा।
दिये गए ऑफर को स्वीकार नहीं करूंगा। किंतु जैसे कप्तान कहेगा, उसी के अनुरूप खेलने के लिये तैयार हो जाऊंगा।
टीम के सभी सदस्यों से बात करूंगा और उन्हें मैच फिक्सिंग न करने के लिये राजी करूंगा।
टीम के वरिष्ठ पदाधिकारियों को सूचित करूंगा।
मीडिया में जाकर मैच फिक्सिंग का खुलासा करूंगा।
(b) विभिन्न विकल्पों के गुण-अवगुण बताते हुए उच्चतम विकल्प बताएँ।
विकल्प (1): चूँकि मेरी आर्थिक स्थिति कमज़ोर है। अत: ऑफर की गई राशि से मेरी इस समस्या का हल हो जाएगा।
किंतु मैं इस विकल्प को स्वीकार नहीं कर सकता क्योंकि एक तरफ यह मेरी सत्यनिष्ठा और गरिमा एवं अन्त:करण के मूल्यों के विरुद्ध है। वहीं, दूसरी ओर यह प्रत्यक्षत: भ्रष्टाचार निवारण अधिनियम का उल्लंघन करता है।
विकल्प (2): यह विकल्प चुनने से यद्यपि मेरी आर्थिक समस्या को हल करने का मौका हाथ से निकल जाएगा किंतु मेरी अन्तरात्मा और मेरे मूल्यों को बनाए रखा सकेगा।
किंतु यह विकल्प भी गलत है। किसी मामले में निष्क्रिय हो जाना, जो कि नैतिक मूल्यों के विरुद्ध हो, तो भी अपने आप में एक भ्रष्ट गतिविधि है।
विकल्प (3): हाँ यह एक अच्छा विकल्प हो सकता है। मैं अनुनय (Pre-Suasion) का प्रयोग करते हुए बताऊंगा कि यह कार्य करना भ्रष्ट गतिविधि है और यदि यह बात लीक हो जाती है तो सबका कॅरियर बर्बाद हो सकता है।
यद्यपि यह कार्य आसान लगता है किंतु वास्तव में यह बहुत ही मुश्किल विकल्प है। चूँकि कप्तान पहले से ही निर्णय ले चुके है और उसने कहा भी है कि यदि में ऑफर स्वीकार नहीं करता हूँ तो टीम से निकाल दिया जाऊंगा। अत: यह विकल्प भी संभव नहीं है।
विकल्प (4): यह विकल्प सर्वोत्तम होगा। इससे मामले को गुप्त भी रखा जा सकेगा और उचित कार्यवाही भी संभव है। यद्यपि यहाँ यह भी अनुमान लगाया जा सकता है कि वरिष्ठ पदाधिकारियों के इशारे पर ऐसा हो रहा हो, किंतु संभावनाओं के आधार पर निर्णय संभव नहीं है।
विकल्प (5): मेरे पास यह भी विकल्प है कि इससे मैं मीडिया और देश में अच्छी छवि बना सकता हूँ। इससे अन्य लोगों को भी प्रेरणा मिलेगी कि वे गलत कार्यों का विरोध करें।
किंतु, चूँकि यह भारत और पाकिस्तान के बीच कूटनीतिक दृष्टि से महत्त्वपूर्ण है और किसी भी असामान्य स्थिति में रिश्ते और बिगड़ सकते हैं। अत: मैं इस विकल्प को नहीं चुनूंगा।
नैतिक दार्शिनिकों/विचारकों के दो अवतरण दिये गए हैं। प्रकाश डालिये कि इनमें से प्रत्येक का वर्तमान संदर्भ में आपके लिये क्या महत्त्व है?
उत्तर :
1.‘‘दूसरों पर वह कभी न थोपो, जो तुम अपने लिये नहीं चुनोगे।’’ -कन्फ्यूशियस (150 शब्द) 10
कन्फ्यूशियस का यह कथन ‘गोल्डन रूल’ से संबंधित है। यह नियम कहता है कि हर व्यक्ति को दूसरे के साथ दयालुता का व्यवहार करना चाहिये। प्रत्येक मानव को दूसरे के द्वारा दयालुता व परवाह का व्यवहार किया जाना पंसद है। यह नियम स्वत: ही नैतिक व्यवहार उत्पन्न करता है।
लेकिन व्यावहारिक रूप से लोगों की रुचियाँ, जरूरतें और अभिवृत्तियाँ भिन्न-भिन्न होती हैं। ऐसे में एक व्यक्ति के लिये यह मुश्किल हो सकता है कि वह कैसा व्यवहार करे। अत: ऐसी स्थिति में व्यक्ति को वही व्यवहार करना चाहिये, जो वह चाहता है कि लोग उसके साथ करें।
वर्तमान में इसका अत्यंत महत्त्व है। बढ़ता धार्मिक उन्माद, लैंगिक भेदभाव, समाज के कमज़ोर और पिछड़े वर्ग पर अत्याचार, कार्यस्थल पर अमानवीय परिस्थितियाँ, भ्रष्टाचार आदि मुद्दे हैं, जोकि ‘गोल्डन रूल’ से दूर किये जा सकते हैं।
उदाहरणस्वरूप, समाज में हर कोई दहेज लेने और देने का विरोध करता है। किंतु जब खुद की बारी दहेज लेने की आती है, तो वह उसको सहर्ष स्वीकार करता है।
इसी प्रकार जब समाज में उच्च वर्ग द्वारा पिछड़ी जातियों का शोषण किया जाता है, तो वह इस पर गर्व महसूस करता है किंतु जब वह स्वयं ऐसी स्थिति से गुजरता है तो यह उसके अहम् को चोट पहुँचाने वाला होता है, जो अंतत: बुरे परिणाम जैसे हत्या के रूप में सामने आता है।
अत: आवश्यक है कि व्यक्ति दूसरों के विचारों, व्यवहारों को उतना ही महत्त्व दें जितना कि वह स्वयं अपने लिये चाहता है।
2. ‘‘मानवता की पहली शर्त है- जरा-सी विनयशीलता तथा व्यक्ति के आचरण के सही होने के बारे में जरा-सा संकोच और जरा-सी ग्रहणशीलता’’ -गांधी जी। (150 शब्द) 10
गांधी जी का यह कथन मानव के लिये विनयशीलता के महत्त्व को बताता है। विनयशीलता से तात्पर्य है कि हमें स्वंय को दूसरों से ऊँचे पायदान पर नहीं रखना चाहिये, चाहे हम योग्यताओं और उपलब्धियों में बहुत ज़्यादा ही क्यों न हों।
विनयशीलता का अर्थ स्वयं को तुच्छ मानना या अपने गुणों, योग्यताओं और उपलब्धियों को नकारना नहीं है यह एक सद्गुण है, जो मानव में उच्च नैतिकता स्थापित करने का कार्य करता है।
परंपरागततौर पर दंभ, गर्व और अकड़ को विनयशीलता के विपरीत अवगुण माना जाता रहा है। दंभ से आडंबर या दिखावा, घमण्ड और अन्यों को नीच समझने जैसे भाव आते हैं। इससे अपने को श्रेष्ठ समझने का भाव पैदा होता है, जिसे अन्य लोग असहनीय पाते है। विशेष रूप से शक्ति संपन्न लोग आत्म-संतुष्ट हो जाते हैं तथा आसानी से चापलूसी के आदी हो जाते हैं। जो लोग स्वंय का अच्छा सोचते हैं, वे दूसरों का बुरा सोचने लगते है। विनम्रता और विनयशीलता का भाव आडंबर और स्वयं को सही समझने जैसे भावाें के सुधारक का काम करता है।
वर्तमान प्रशासन और राजनीति में यह अत्यंत महत्त्चपूर्ण है। जब तक इन दोनों से जुड़े लोग विन्रमता का गुण ग्रहण नहीं कर लेते, वे आम आदमी की समस्याओं के लिये चिंता और विचार प्रदर्शित नहीं कर पाएंगे। इन्हें अपना कर्त्तव्य लोगों की सेवा समझना चाहिये। उन्हें स्वयं को शासक या मालिक नहीं समझना चाहिये। वे उस शक्ति के न्यासी हैं, जो अंतत: लोगों से ही प्राप्त होती है।
संबंधित स्रोत: 2nd ARC Report, Lexicon, Internet.
चिकित्सकीय नैतिकता से क्या तात्पर्य है? एक चिकित्सक में किन मूल्यों का होना आवश्यक है? चर्चा करें। (150 शब्द)
उत्तर :
चिकित्सकीय नैतिकता नैतिक सिद्धांतों की एक प्रणाली है, जो नैदानिक चिकित्सा अभ्यास और वैज्ञानिक अनुसंधान में मूल्यों और निर्णयों को लागू करती है। चिकित्सकीय नैतिकता वंश, लिंग या धर्म की परवाह किये बिना सभी लोगों को गुणवत्ता युक्त व सैद्धांतिक देखभाल (Care) की अनुमति देती है।
यह जीवित और निर्जीव दोनों पर लागू होती है। जैसे- शवों पर चिकित्सा अनुसंधान। इसमें पालन किये जाने वाले मूल्यों का स्पष्ट सेट होता है जो किसी भी भ्रम या संघर्ष के मामलें में पेशेवर के लिये मानक का कार्य करते हैं।
एक चिकित्सक में निम्नलिखित मूल्यों का होना आवश्यक है:
स्वायत्तता का सम्मान: मरीज को अपने उपचार से मना करने या चुनने का अधिकार है।
उपकार: एक चिकित्सक को रोगी के सर्वोत्तम हित में कार्य करना चाहिये।
गैर हानिकारक: नुकसान का कारण नहीं बनना चाहिये। इसके अलावा, ‘उपयोगिता’ नुकसान की तुलना में अच्छाई को बढ़ाने वाली होनी चाहिये।
न्याय: दुर्लभ स्वास्थ्य संसाधनों के वितरण और किसके लिये कौन-सा उपचार जैसे विषय (निष्पक्षता और समानता) के प्रति जागरूक होना।
व्यक्तियों का सम्मान: मरीज़ और उसका उपचार करने वाला, दोनों गरिमापूर्ण व्यवहार के हकदार हैं।
सच्चाई और ईमानदारी।
गोपनीयता: एक चिकित्सक को अपने मरीज़ से जुड़ी जानकारी को गोपनीय रखना चाहिये।
यद्यपि उपर्युक्त मूल्य किसी स्थिति से निपटने में भूमिका नहीं निभाते किंतु उस संघर्ष को समझने के लिये उपयोगी ढाँचा उपलब्ध कराते हैं, जब नैतिक मूल्यों में संघर्ष होता है। ऐसी स्थिति में एक चिकित्सक के लिये नैतिकता के उच्च मानदंडों का पालन करना अनिवार्य हो जाता है।
निम्नलिखित पर चर्चा करें: (150 शब्द)
Discuss the following: (150 words)
उत्तर :
i) व्यापारिक नैतिकता

नैतिकता का यह रूप कारोबारी माहौल में पैदा हुए नैतिक सिद्धांतों और नैतिक समस्याओं की जाँच करता है तथा उसके संदर्भ में कुछ मानकों की स्थापना करता है। यह व्यवसाय के आचारण से जुड़े सभी पहलुओं पर लागू होता है और व्यक्तियों एवं व्यापार संगठनों के आचरण के लिये समग्र रूप से प्रासंगिक है।
व्यापारिक नैतिकता से जुड़े मुद्दे:
लेखांकन संबंधी नीतिशास्त्र।
मानव संसाधन प्रबंधन का नीतिशास्त्र।
बिक्री और विपणन संबंधी।
उत्पादन संबंधी।
बौद्धिक सम्पदा, ज्ञान और कौशल से जुड़े मुद्दे।
परस्पर विरोधी हित-कर्मचारी के परिप्रेक्ष्य, व्यावसायिक उद्यम, समाज और शेयरधारक।
अंतर्राष्ट्रीय व्यापार और आर्थिक प्रणाली से जुड़े मुद्दे।
उपर्युक्त नैतिक मुद्दों का समाधान नैतिकता से जुड़ी नीतियों का अधिक व्यापक अनुपालन और नैतिकता संबंधी कार्यक्रम, आचार अधिकारी की नियुक्ति, स्थिरता पहल (Sustainability Initiatives), शैक्षिक अनुशासन इत्यादि द्वारा संभव है।
(ii) मीडिया नैतिकता

मीडिया एथिक्स, अनुप्रयुक्त नैतिकता (applied ethics) का एक उपभाग है, जो प्रसारण मीडिया, फिल्म, थियेटर, कला, प्रिंट मीडिया और इंटरनेट को शामिल करते हुए मीडिया के विशिष्ट नैतिक सिद्धांतों और मानकों से जुड़ा है।
मीडिया एथिक्स से जुड़े मुद्दे:
आचरण, भूमिका और मास मीडिया विशेषकर ‘पत्रकारिता नीति’ और ‘विज्ञापन नैतिकता की सामग्री’ के लिये नैतिक सिद्धांत और मूल्यों से जुड़े मुद्दे।
समाचार कवरेज के संबंध में, जैसे- निष्पक्षता, वस्तुनिष्ठता, संतुलन, पूर्वाग्रह (Bias), गोपनीयता और सार्वजनिक हित इत्यादि।
संस्थागत स्तर से जुड़े मुद्दे, जैसे- मीडिया स्वामित्व और नियंत्रण, व्यावसायीकरण, जवाबदेही, राजनीति-मीडिया गठजोड़ विनियमन (जैसे सेंसरशिप) आदि।
उपर्युक्त मीडिया से जुड़े नैतिक मुद्दों को प्रभावी नीतिशास्त्रीय संहिता तथा आचारण संहिता, नियमों, विनियमों और कानून इत्यादि द्वारा हल किया जा सकता है।
वर्तमान में राजनैतिक और प्रशासनिक स्तर पर नैतिकता में गिरावट दर्ज की जा रही है, जो सामाजिक और आर्थिक न्याय की प्राप्ति में बाधक कारक बन गया है। इस नैतिकता में गिरावट के कारणों को बताएँ तथा राजनैतिक और प्रशासनिक जीवन में नैतिकता की आवश्यकता को रेखांकित करते हुए इसमें सुधार हेतु सुझाव दें।
उत्तर :
भारत जैसे लोकतांत्रिक देश में, जहाँ जनसंख्या का एक बड़ा भाग अब भी मूलभूत आवश्यकताओं से वंचित है और संविधान सामाजिक तथा आर्थिक न्याय की बात करता है, वहाँ नीति निर्माण और क्रियान्वयन में मुख्य भूमिका निभाने वाले राजनेताओं और प्रशासकों में उच्च नैतिक मूल्यों का होना आवश्यक है किंतु वर्तमान में इनमें नैतिकता में गिरावट देखने को मिल रही है।
भारत में राजनैतिक और प्रशासनिक स्तर पर नैतिकता में गिरावट के मूल कारण सामान्यत: समान हैं जिसमें अधिकतम भौतिक सुख की प्राप्ति, शक्ति का केंद्रीकरण (कुछ ही हाथों में), भ्रष्ट गतिविधियाँ, किसी भी स्थिति में नाम कमाने की लालसा, नेता-प्रशासक गठजोड़, सार्वजनिक नैतिक मूल्यों की अपेक्षा व्यक्तिगत मूल्यों का हावी होना इत्यादि प्रमुख हैं।
इसके अलावा, राजनीति का अपराधीकरण, धन बल का प्रयोग बढ़ने से भी राजनैतिक नैतिकता में गिरावट देखने को मिल रही है वहीं, प्रशासकों की शिक्षा और चयन प्रक्रिया में खामियों की वजह से नैतिक मूल्यों से शून्य व्यक्तियों का प्रवेश हो जाता है।
चूँकि भारत में जनसंख्या का एक बड़ा हिस्सा सामाजिक और आर्थिक रूप से पिछड़ा है। इसके अलावा, भारत एक विविधता से भरा देश है, अलग-अलग वर्गों, व्यक्तियों की अलग-अलग समस्याएँ हैं। ऐसी स्थिति में राजनैतिक और प्रशासनिक स्तर पर नैतिकता के उच्च मानकों का होना आवश्यक है। यदि राजनीतिज्ञों और प्रशासकों में सत्यनिष्ठा, ईमानदारी, निष्पक्षता और गैर भागीदारी, वस्तुनिष्ठता, समानुभूति, सहनशीलता और दया जैसे नैतिक मूल्य होंगे तब वे सामाजिक, सांस्कृतिक, आर्थिक और पर्यावरणीय समस्याओं के प्रति अधिक संवेदनशील होंगे।
अत: राजनैतिक और प्रशासनिक स्तर पर नैतिक मूल्यों में वृद्धि के लिये निम्न उपाय किये जा सकते हैं:
1. राजनैतिक स्तर पर:

(a) प्रभावशाली नीतिशास्त्रीय संहिता तथा आचरण संहिता का क्रियान्वयन किया जाए।
(b) जन प्रतिनिधि अधिनियम, 1951 में संशोधन कर राजनीति के अपराधीकरण संबंधी प्रावधान का प्रभावी क्रियान्वयन।
(c) संसदीय विशेषाधिकारों को पुन: परिभाषित करना और उनको संहिताबद्ध करना।
(d) नोलन समिति द्वारा निर्धारित नैतिक मानकों को लागू करना।
2.प्रशासनिक स्तर पर:

(a) नीतिशास्त्रीय संहिता और आचार संहिता में बदलाव कर अधिक प्रभावशाली क्रियान्वयन करना।
(b) शिक्षा और चयन प्रक्रिया में उच्च मूल्यों को शामिल करना।
(c) समस्याओं के प्रति अनुकूल नैतिक मूल्यों के विकास हेतु प्रभावी प्रशिक्षण प्रदान करना।
उपर्युक्त के अलावा, राजनैतिक व प्रशासनिक स्तर पर नैतिकता को बढ़ावा देने हेतु भ्रष्टाचार निवारण अधिनियम को कठोर बनाना, लोकपाल और लोकायुक्त की नियुक्ति, द्वितीय प्रशासनिक सुधार आयोग की रिपोर्ट लागू करना, इत्यादि उपाय किये जा सकते हैं।
निष्कर्ष: कोई भी सिस्टम (तंत्र) या समाज दोषहीन (Perfect) नहीं है और न ही हो सकता है किंतु उपर्युक्त सुझावों को सम्मिलित करते हुए यदि प्रयास किये जाएँ तो न केवल सतत् और समावेशी विकास की प्राप्ति संभव है अपितु संविधान में उल्लिखित न्याय की प्राप्ति भी संभव हो सकेगी।
मूल्य, धर्म और आचार-नीति मानवीय व्यवहार को नियंत्रित करने वाले महत्त्वपूर्ण कारक हैं।
उत्तर :
(a) चर्चा कीजिये कि ये कैसे मानवीय व्यवहार को नियंत्रित करते हैं?
उत्तर: मानवीय व्यवहार के निर्धारक कारक और स्रोत वे साधन हैं, जिन्हें मनुष्य परिवार और सामाजिक परिवेश से प्राप्त करता है। इनमें प्रमुख हैं: मूल्य, धर्म और आचार-नीति।
सभी मूल्य, धर्म और आचार-नीतियों का मूल उद्देश्य एक उत्पीड़न रहित समाज का निर्माण करना है। समाज में निर्णय-निर्माण, रहन-सहन, व्यवहार आदि के संबंध में गलत या सही, अच्छा या बुरा आदि के लिये ये मानक के रूप में कार्य करते हैं।
ये किसी व्यक्ति को समाज के कल्याण के विपरीत कार्य करने से रोकते हैं। इसके फलस्वरूप व्यक्ति स्वहित के स्थान पर दूसरे लोगों के हित, समाज के हित और अंतत: परम शुभ की प्राप्ति के लिये कार्य करने को प्रेरित होता है।
वर्तमान में अनेक समस्याओं, जैसे- आतंकवाद, नागरिक युद्ध, महिला और बाल उत्पीड़न, जातिवाद, धार्मिक उन्माद आदि इन्हीं मूल्यों, धर्मों और आचार-नीतियों से विमुख होने का परिणाम है। अत: एक उच्च नैतिक मूल्यों से युक्त समाज के निर्माण के लिये इनको पुन: स्थापित किये जाने की आवश्यकता है।
(b) उदाहरण देते हुए बताएँ कि ये एक-दूसरे से कैसे भिन्न और समान हैं?
उत्तर: यद्यपि मूल्य, धर्म और आचार-नीति के अंतिम उद्देश्य समान हैं किंतु सैद्धांतिक रूप से ये भिन्नता रखते हैं।
उदाहरणस्वरूप, ये सभी व्यक्ति और समाज के कल्याण को बढ़ावा देते हैं। समाज में परम शुभ की प्राप्ति के लिये कार्य करने हेतु ये मार्गदर्शक का कार्य करते हैं और उस कार्य को करने से रोकते हैं, जो समाज के लिये अशुभ है।
वहीं, यदि सैद्धांतिक रूप से देखें तो ये भिन्नता लिये हैं। मूल्य व्यक्ति को व्यक्तिगत स्तर पर उत्तम निर्णय लेने के लिये मार्गदर्शक का कार्य करते हैं। ये व्यक्ति-दर-व्यक्ति अलग-अलग होते हैं। वहीं, सभी धर्मों की शिक्षाएँ समान हैं किंतु इसमें निहित मार्ग अलग-अलग होते हैं। इसके अलावा, धर्म अनेक मूल्यों और आचार-नीति का स्रोत है किंतु यह सदैव आवश्यक नहीं है।
उदाहरणस्वरूप, किसी धर्म में पशुबलि देना मान्य हो सकता है लेकिन यह आचार-नीति की दृष्टि से गलत हो सकता है (पशुओं के अधिकार)। इसके अलावा, संबंधित धर्म के किसी व्यक्ति में जीवों के प्रति दया और रक्षण का मूल्य हो सकता है।
इसी तरह आचार-नीति भी मूल्य और धर्म से अलग हो सकती है। यह सार्वभौमिक, गलत और सही के लिये मानक और व्यवहार को प्रतिबंधित करने वाली हो सकती है, जबकि मूल्य इसके विपरीत स्थिति रखते हैं।
‘अंतर्राष्ट्रीय संबंधों में स्वहित की बढ़ती प्रवृत्ति ने कई वैश्विक समस्याओं को अनिवारित बना दिया है।’ सोदाहरण स्पष्ट करें। कुछ ऐसे नैतिक समाधान बताएँ जिससे इस प्रवृत्ति (स्वहित) को संतुलित किया जा सके।
उत्तर :
भूमिका में:

अंतर्राष्ट्रीय नैतिकता में यथार्थवाद (अंतर्राष्ट्रीय संदर्भ में राष्ट्रहित को सर्वोपरि मानने वाली विचारधारा) की बढ़ती प्रवृत्ति को ध्यान में रखते हुए भूमिका लिखें तथा इस संदर्भ में अनिवारित वर्तमान वैश्विक समस्याएँ बताएँ। जैसे जलवायु परिवर्तन, शरणार्थी संकट आदि।
विषय-वस्तु में:

वर्तमान अंतर्राष्ट्रीय संबंधों में आत्महित की बढ़ती प्रवृत्ति ने अंतर्राष्ट्रीय संबंधों में नैतिकता को नेपथ्य में धकेल दिया है जिसका वर्तमान में सबसे प्रासंगिक उदाहरण पैरिस समझौते से अमेरिका का अलग होना, अमेरिका फर्स्ट की नीति तथा यूरोपीय आर्थिक संकट के समय ब्रिटेन द्वारा ब्रेक्जिट प्रक्रिया को प्रारंभ करना आदि है।
वैश्विक स्तर पर इस स्वहित की प्रवृत्ति ने निम्न कारणों से वर्तमान वैश्विक समस्याओं (जैसे- जलवायु परिवर्तन, आतंकवाद, साइबर आक्रमण, शरणार्थी संकट, समुद्री सीमा व नौवहन विवाद, नई-नई संक्रामक बीमारियाँ, अंतरिक्ष प्रदूषण आदि) को अनिवारित बना दिया है-
उपरोक्त सभी समस्याएँ अपने कारण, परिणाम तथा प्रकृति में राष्ट्रीय सीमाओं का अतिक्रमण करती हैं।
वर्तमान वैश्विक जुड़ाव ने समस्याओं के प्रभाव को भी वैश्विक कर दिया है।
स्वहित की बढ़ती प्रवृत्ति ने अंतर्राष्ट्रीय संबंधों में सहयोग, मूल्यात्मक स्तर तथा आपसी विश्वास को कमजोर किया है जिसका परिणाम विभिन्न रास्तों की होड़ तथा ‘ट्रेडवार’ आदि के रूप में सामने आया।
संक्षेप में कहें तो स्वहित की बढ़ती प्रवृत्ति ने अंतर्राष्ट्रीय संबंधों में नैतिकता को कमजोर किया है जिससे अंतर्राष्ट्रीय (वैश्विक) प्रकृति की ये समस्याएँ अनिवारित हो रही हैं।
स्वहित की वर्तमान वैश्विक प्रवृत्ति को संतुलित करने वाले नैतिक समाधान निम्नलिखित हो सकते हैं, जैसे-
अंतर्राष्ट्रीय संबंधों में नैतिकता के बुनियादी मूल्यों, जैसे- अहिंसा, प्रेम, समानता, समावेशन, न्याय आदि तथा पंचशील जैसे सिद्धांतों का संवर्द्धन किया जाए।
नैतिक मूल्यों का प्रभावी पालन हो इसके लिये संस्थागत प्रयास मजबूत करने होंगे।
विश्वनगरवाद (Cosmopolitanism) जैसी अवधारणा को विस्तार देकर सभी के साझा हितों के माध्यम से अंतर्राष्ट्रीय नैतिकता को मजबूत कर सकते हैं। कुछ-कुछ ऐसा ही भाव भारतीय संस्कृति में ‘वसुधैव कुटुंबकम’ के रूप में व्यक्त करके आपसी विश्वास व सहयोग को मजबूत करने का प्रयास किया गया है।
निष्कर्ष:

अंत में प्रश्नानुसार संक्षिप्त निष्कर्ष लिखें।
‘साहस एवं विनम्रता अहिंसा की पूर्वापेक्षा है, जबकि कायरता अहिंसा का शत्रु।’कथन के संदर्भ में गांधी की अहिंसा की अवधारणा को स्पष्ट करें।
उत्तर :
भूमिका में:

नव्यवेदांती तथा औपनिषदिक चिंतन परंपरा में ‘ईशावास्यमिंद सर्वं’(ईश्वर ही सब कुछ है) को मानने वाले महात्मा गांधी की दृष्टि में अहिंसा का अर्थ बताएँ।
विषय-वस्तु में:

कथन के संदर्भ में ‘अहिंसा’की गांधीवादी अवधारणा-
गांधी जी अहिंसा को राजनीतिक अस्त्र न मानकर नैतिक जीवन जीने का माध्यम मानते हैं इसीलिये उन्होंने ‘अहिंसा’के व्यवहार के लिये सत्यता, निर्भयता तथा आत्म-निर्मलीकरण (प्रेम, दया, विनम्रता आदि मानवीय मूल्यों की उपस्थिति) को आवश्यक माना है।
नव्यवेदांती गांधी प्रकृति के कण-कण में ईश्वर की उपस्थिति को मानते हैं तथा कहते हैं कि मानव को सिर्फ ईश्वर से डरना चाहिये और किसी से नहीं। यही भाव ‘अहिंसा’के लिये आंतरिक ताकत एवं साहस देता है जिससे हिंसा, युद्ध और अन्याय के विरुद्ध लड़ा जा सकता है। इस तरह ‘अहिंसा’अन्याय के विरुद्ध एक नैतिक हथियार बनती है।
चूँकि ‘अहिंसा’ ईश्वरीय प्रेम एवं विश्वास से उत्पन्न होती है तथा गांधी संपूर्ण प्रकृति को ईश्वर की अभिव्यक्ति मानकर उसके प्रति प्रेम, दया, विनम्रता, बंधुत्व तथा सहानुभूति का भाव रखते हैं। इसीलिये, गांधी के यहाँ अहिंसा हेतु विनम्रता आवश्यक है किंतु ‘प्रतिशोध’(बदले की भावना) के लिये कोई जगह नहीं।
किंतु, गांधी जी ‘अहिंसा’को ‘कायरता’या ‘कमज़ोरी’से अलग बताते हैं तथा कहते हैं कि ‘अगर हिंसा एवं कायरता में से किसी एक को ही चुनना हो तो हिंसा चुनना बेहतर है।’ इसके पीछे तर्क देते हैं कि-
अहिंसा, कायरता नहीं है क्योंकि अहिंसा, आध्यात्मिक व नैतिक बल से उत्पन्न होती है जबकि कायरता विवशता या दुर्बलता से।
‘अहिंसा’क्रियाशीलता का पथ है, जबकि ‘कायरता’क्रियाहीनता का।
निष्कर्ष:

अंत में प्रश्नानुसार संक्षिप्त निष्कर्ष लिखें।
हाल ही में आप एक ऐसे ज़िले में ज़िलाधिकारी के रूप में नियुक्त हुए हैं जो प्रशासनिक दृष्टि से बेहद संवेदनशील है। आज भी सामंती व्यवस्था के अवशेष यहाँ देखे जा सकते हैं, जहाँ जाति के आधार पर टकराव होते रहते हैं। कृषि का पिछड़ापन, रोज़गार अवसरों की कमी तथा शिक्षा एवं स्वास्थ्य की आधारभूत व्यवस्था से वंचन ने इस ज़िले के लोगों को आधुनिक लोकतांत्रिक व्यवस्था से जुड़ने ही नहीं दिया। लोग अपनी जाति के ही गरीब लोगों की सहायता करके ‘जातीय लगाव’ को सुदृढ़ बनाए हुए हैं। प्रशासनिक एवं राजनीतिक नेतृत्व की स्वार्थता एवं उदासनीता ने न सिर्फ ज़िले के विकास को अवरुद्ध किया है बल्कि जातीय संघर्ष को भी बढ़ाया है। इन्हीं विषम परिस्थितियों में आपको ज़िले में विकास प्रक्रिया को आगे बढ़ाना है तथा औद्योगिक घरानों से इस ज़िले हेतु निवेश भी आकर्षित करना है।
उत्तर :
प्रथम प्रश्न में केस स्टडी की परिस्थितियों के अनुसार विद्यमान नैतिक समस्याओं को बताएँ जैसे:
♦ सामाजिक-आर्थिक न्याय का अभाव।
♦ अहिंसा के मानवीय मूल्य की कमी।
♦ प्रशासनिक एवं राजनीतिक उत्तरदायित्व से विचलन।
♦ जाति का प्रभाव समानता के मूल्य की कमी को बताता है।
♦ अन्य लोकतांत्रिक मूल्यों की कमी देख सकते हैं।
इस केस स्टडी में विद्यमान समस्याओं के समाधान में भावनात्मक बुद्धिमत्ता निम्न प्रकार से सहायक हो सकती है। जैसे-
♦ एक प्रशासनिक अधिकारी को विभिन्न समस्याओं के समाधान हेतु अभिप्रेरित कर सकती है।
♦ भावनात्मक बुद्धिमत्ता से युक्त व्यक्ति अपनी सामाजिक दक्षता एवं समानुभूति से समस्या के समाधान हेतु अन्य लोगों का सहयोग प्राप्त कर सकता है और प्रशासन को लोकोन्मुखी बना सकता है।
♦ स्वयं को जातीय पूर्वाग्रहों से बचा सकता है। इसी तरह भावनात्मक बुद्धिमत्ता के अन्य लाभों की भी पहचान कर सकते हैं।
ज़िलाधिकारी के रूप में सामंती मूल्यों से प्रभावित पिछड़े ज़िले के विकास हेतु निम्न रणनीति अपनाई जा सकती है-
♦ जातीय संघर्ष के स्थायी समाधान हेतु अंतर्जातीय संवाद, सहयोग को बढ़ाना।
♦ जातीय संघर्ष को प्रोत्साहित करने वालों के खिलाफ दंडात्मक कार्यवाही।
♦ स्वास्थ्य एवं शिक्षा जैसी सुविधाओं को लोगों तक सहज रूप में उपलब्ध कराना।
♦ कृषि के पिछड़ेपन को दूर करने हेतु संरचनात्मक उपाय।
♦ कानून-व्यवस्था तथा आधारभूत संरचना को बेहतर बनाकर ज़िले में निवेश आकर्षित करना।
♦ लोगों के कौशल विकास तथा रोज़गार वृद्धि का प्रयास।
निष्कर्ष:

अंत में संक्षिप्त निष्कर्ष के साथ उत्तर समाप्त करें।

नोट: निर्धारित शब्द सीमा में इस केस स्टडी का उत्तर लिखें।
‘भावनात्मक बुद्धिमत्ता कई योग्यताओं का सामूहिक परिणाम है।’ स्पष्ट करें। बताएँ कि एक लोक सेवक के लिये यह क्यों आवश्यक है?
उत्तर :
भूमिका में:

भावनात्मक बुद्धिमता (EI) की अवधारणा को स्पष्ट करें।
विषय-वस्तु में:

कथन के अनुरूप स्पष्ट करें कि भावनात्मक बुद्धिमत्ता किन-किन योग्यताओं का सामूहिक परिणाम है। इसके लिये डनियल गोलमैन के मॉडल का प्रयोग कर सकते हैं। इस मॉडल में स्व-जागरूकता, आत्मनियमन, आत्म अभिप्रेरणा, समानुभूति तथा सामाजिक दक्षताओं के समूह को भावनात्मक बुद्धिमत्ता के रूप में स्थापित किया गया है।
एक लोक सेवक के लिये यह क्यों आवश्यक है?
सही निर्णयन के लिये क्योंकि E.I में स्व-जागरूकता का तत्त्व अंतर्निहित होता है।
स्वंय को तथा दूसरों को अभिप्रेरित करने के लिये।
लोक सेवा को वास्वविक संदर्भ में लोकोन्मुखी बनाने के लिये क्योंकि समानुभूति E.I का आवश्यक तत्त्व है।
सार्वजनिक एवं निजी संबंधों में सामंजस्य स्थापित करने के लिये। हाल ही में कुछ प्रशासनिक अधिकारियों की आत्महत्या इस सामंजस्य की कमी की ओर संकेत करती है।
नवीन प्रशासनिक चुनौतियों जैसे राजनीतिक दबाव, जातीय तथा सांप्रदायिक समस्याएँ तथा नागरिक संगठनों के बढ़ते दबाव आदि का प्रभावी तरीके से समाधान करने में।
निष्कर्ष

अंत: में समग्र निष्कर्ष देने का प्रयास करें।
नोट: निर्धारित शब्द-सीमा में उत्तर को विश्लेषित करके लिखें।
वर्षों की तैयारी के बाद अविनाश सरकारी सेवा में चयनित हो गया। कम उम्र में ही उसके पिता की मृत्यु हो गई और उसने नौकरी के लिये जीवन में कड़ा संघर्ष किया। वह बहुत खुश था और आगे अपना उज्ज्वल भविष्य देख रहा था। नियुक्त होने के बाद उसने पाया कि उसने जैसा सोचा था व्यवस्था वैसी नहीं है। उसे अपने अधीनस्थों द्वारा प्रत्येक आवंटित निविदा पर सौदे का कुछ प्रतिशत दिया जाता था और पक्ष में निर्णय लेने के लिये टेबल के नीचे से धन दिये जाने का प्रस्ताव दिया जाता था। उसने अपने वरिष्ठों से निवेदन किया और औपचारिक शिकायत दर्ज की। हालाँकि शिकायत के बाद ऐसे उपागम और धन देने के प्रस्तावों में कमी आ गई लेकिन उसने महसूस किया कि वह अपने सहकर्मियों से अलग-थलग पड़ गया है। सामाजिक परिप्रेक्ष्य में उसके सहकर्मी उसे नजरअंदाज कर रहे थे और केवल पेशेवर स्तर पर उससे बातचीत होती थी और वह भी बहुत सीमित मात्रा में। परिस्थिति तब दुष्कर हो गई जब उसने मानसिक दबाव महसूस करना शुरू किया। उसका सरकारी आवंटित आवास अलग सरकारी क्वार्टर में स्थानांतरित कर दिया गया जो कि बहुत दूर है। बाद में, एक अनौपचारिक बैठक में उसे परामर्श दिया गया कि या तो वह सबके साथ चले या फिर अपना स्थानांतरण करा ले। उसने आपसे अपनी बात कही और सुझाव मांगा। आप उसके बचपन के नजदीकी मित्र हैं और आप जानते हैं कि वह बहुत ईमानदार है और जीवन में उसने कई संघर्षों का सामना किया और साथ ही उसकी माँ के प्रयासों से वह इस स्तर तक पहुँच सका। आप उसे क्या सलाह देंगे? कारण बताइये।
उत्तर :
मुद्दाः नैतिक दुविधा (अंतर्रात्मा की आवाज़ और व्यावसायिक कार्य संस्कृति)
मूल्यः ईमानदारी, कर्त्तव्यनिष्ठा, भावनात्मक बुद्धिमत्ता।
अविनाश का करीबी मित्र होने के नाते मैं, उसे निम्नलिखित सलाह दूँगा-
सर्वप्रथम, इन कठिन परिस्थितियों मे अविनाश को भावनात्मक बुद्धिमत्ता के महत्त्वपूर्ण मूल्य आत्मप्रबंधन और आत्मप्रेरण को अपने व्यक्तित्व में समाहित करने की सलाह दूँगा। आत्मप्रबंधन के द्वारा वह अपने आंतरिक मूल्यों को अधिक बेहतर तरीके से उपयोग कर सकता है। आत्मप्रेरण उसे बिना परिणाम की चिंता किये लगातार जनहित में कार्य करने को प्रेरित करेगा। 
साथ ही, मैं उसे कर्त्तव्यपरायणता के मूल्य के विषय में बताऊंगा। अब तक के उसके कार्यों की प्रशंसा करते हुए उसे सदैव कर्त्तव्यनिष्ठ रहने की सलाह दूंगा। साथ ही उसे परिणाम निरपेक्ष नैतिकता के विषय में बताकर उसे प्रेरित करूँगा। इसी परिप्रेक्ष्य में हरियाणा एक सिविल सेवक का उसे उदाहरण दूँगा जिसने 46 तबादलों के बाद भी अपने नैतिक मूल्यों से समझौता नहीं किया।
उसे बताऊँगा कि उसे तबादला व वर्तमान विभाग की चिंता किये बिना ईमानदारी पूर्वक कार्य करना चाहिये। क्योंकि 
वह ही विभाग की कार्य संस्कृति में या तबादला होने पर अन्य विभाग की कार्य संस्कृति में सकारात्मक परिवर्तन ला सकता है।
मैं, उसे व्यावसायिक कार्य संस्कृति, यदि नकारात्मक है तो इससे इतर संवैधानिक उत्तरदायित्व और सामाजिक ज़िम्मेदारी जैसे अधिक महत्त्वपूर्ण मूल्यों पर ध्यान केंद्रित करने को कहूँगा। एक सिविल सेवक का सबसे महत्त्वपूर्ण कार्य जनहित है।
इसके अतिरिक्त घर दूर स्थित होने के कारण अविनाश की माँ को अकेलेपन, सुरक्षा व अन्य समस्याओं के समाधान हेतु मैं उसे सहायता का प्रस्ताव दूंगा। इससे, माँ को भावनात्मक मदद मिल सकेगी। साथ ही माँ की व्यक्तिगत चिंता से अविनाश को कुछ राहत मिल सकेगी। 
इस प्रकार अविनाश को एक करीबी मित्र होने के कारण भावनात्मक समर्थन देकर उसके कार्यों के जनहित दृष्टिकोण को उजागर करूंगा। साथ ही उसे विभाग व सेवा में एक सकारात्मक उदाहरण बनने की सलाह दूंगा।